ອາດມີຜູ້ເສຍຊີວິດ ຍ້ອນວັນນະໂຣກ 10 ລ້ານຄົນ ໃນ 4 ປີຕໍ່ໜ້າ
ສະພາກາແດງສາກົນເຕືອນວ່າ ອາດມີຜູ້ເສຍຊີວິດເຖິງ 10 ລ້ານຄົນ ພາຍໃນປີ 2015
ສະຫະພັນສະພາກາແດງນາໆຊາດເຕືອນວ່າ ອາດຈະມີຫຼາຍເຖິງ 10 ລ້ານຄົນເສຍຊີວິດ ຍ້ອນວັນນະໂຣກຫຼືໂຣກປອດແຫ້ງ ໃນໄລຍະ 4 ປີຂ້າງໜ້ານີ້ ໃນລາຍງານສະບັບນຶ່ງ ທີ່ນຳອອກເຜີຍແຜ່ໃນວັນພະຫັດວານນີ້ຊຶ່ງກົງກັບວັນຕໍ່ຕ້ານວັນ ນະໂຣກຂອງໂລກສະຫະພັນສະພາກາແດງນາໆຊາດກ່າວວ່າຕົນພະຍາຍາມຈະຊອກຫາ ເງິນທຶນຈຳນວນ 250 ລ້ານໂດລາ ເພື່ອນຳໄປຊ່ອຍ ໃຫ້ພວກທີ່ປ່ວຍເປັນວັນນະໂຣກ 1 ລ້ານ 7 ແສນຄົນ ໄດ້ຮັບການປິ່ນປົວແລະການສະໜັບສະໜຸນ ແຕ່ອົງການໃຫ້ຄວາມຊ່ອຍເຫຼືອດັ່ງກ່າວເວົ້າວ່າ ມີຄວາມຕ້ອງການເງິນທັງໝົດຢູ່ 21 ພັນ ລ້ານໂດລາ ເພື່ອຈະແກ້ໄຂບັນຫາໂຣກຕິດຕໍ່ທີ່ວ່ານີ້ໄດ້ຢ່າງແທ້ຈິງ ວັນນະໂຣກແມ່ນມີສາເຫດມາຈາກເຊື້ອແບັກທີເຣຍຊຶ່ງຕາມປົກກະຕິແລ້ວຈະທຳການໂຈມ ຕີປອດ ຖ້າຫາກໄດ້ຮັບການປິ່ນປົວແຕ່ຫົວທີດ້ວຍຢາປະຕິຊີວະນະກໍສາມາດຫາຍດີໄດ້ ນອກນັ້ນວັນນະໂຣກຍັງສາມາດປ້ອງກັນໄດ້ອີກດ້ວຍການ ຊັກຢາວັກຊີນ ແຕ່ເຖິງຢ່າງນັ້ນກໍຕາມ ມີຫຼາຍໆລ້ານຄົນ ໄດ້ຕິດເຊື້ອແລະເສຍຊີວິດຍ້ອນວັນນະໂຣກໃນ ທຸກໆປີຊຶ່ງສ່ວນໃຫຍ່ແລ້ວແມ່ນພວກທີ່ອາໄສຢູ່ໃນທະວີບອາຟຣິກາແລະເອເຊຍແລະເນື່ອງ ຈາກວ່າ ພວກເປັນວັນນະໂຣກຈຳນວນນຶ່ງທີ່ບໍ່ໄດ້ຮັບການປິ່ນປົວຢ່າງຄົບຖ້ວນຊຶ່ງອາດຈະ ເປັນຍ້ອນວ່າ ບໍ່ມີຢາຫຼືມີຢາແຕ່ລາຄາແພງເກີນໄປນັ້ນ ຈຶ່ງພາໃຫ້ເກີດເຊື້ອວັນນະໂຣກສາຍ ພັນໃໝ່ທີ່ທຳການປິ່ນປົວຍາກຂຶ້ນ ອົງການສະຫະປະຊາຊາດ ມີກຳນົດທີ່ຈະລຶບລ້າງວັນນະໂຣກພາຍໃນປີ 2050 ຊຶ່ງເປັນນຶ່ງ ໃນເປົ້າໝາຍການພັດທະນາສະຫັດສະວັດນັ້ນ